ดักเก็บ TVO ลุ้น “ปันผล” ครึ่งปีแรก 1.5 บ. “ยีลด์” สูงเฉียด 5%
บล.ฟินันเซีย ไซรัส แนะนำ “ซื้อ” หุ้น TVO เพื่อรับเงินปันผล หลังราคาย่อลงมากว่า 9% จากเดือนก่อน คาดปันผลครึ่งปีแรก 1.4-1.5 บาท/หุ้น คิดเป็น Dividend Yield ครึ่งปีราว 4.4%-4.7%
28 มิ.ย. 2564

บริษัทหลักทรัพย์ ฟินันเซีย ไซรัส ระบุในบมวิเคราะห์ แนะนำหุ้น บริษัท น้ำมันพืชไทย จำกัด (มหาชน) หรือ TVO โดยมองว่า ระยะสั้นคาดกำไรไตรมาส 2/64 อยู่ที่ราว 750-800 ล้านบาท โตสูงเมื่อเทียบกับช่วงเดียวกันของปีก่อนที่มีกำไรเพียง 341 ล้านบาท ในไตรมาส 2/63 แต่คาดอ่อนตัวลงจากไตรมาส 1/64 ที่มีกำไร 882 ล้านบาท สิ่งที่ยังดีคือคาดรายได้ยังโตต่อเนื่อง 10% จากไตรมาสก่อน จากปริมาณขายที่ยังสูงทั้งกากถั่วเหลืองและน้ามันถั่วเหลือง
รวมถึงราคาขายยังอยู่ระดับที่ดี แต่ที่คาดกำไรจะลดลงจากไตรมาสก่อน เพราะจะเริ่มรับรู้ต้นทุนเมล็ดถั่วเหลืองที่สูงขึ้น คาดต้นทุน +15% จากไตรมาสก่อน เพราะสต็อกราคาถูกเริ่มใช้หมดไป จึงคาดอัตรากำไรขั้นต้นจะอ่อนตัวลงมาอยู่ที่ 14%-15% จาก 16.3% ในไตรมาส 1/64
ด้านราคาหุ้นอ่อนลงมาอยู่ในโซนที่น่าสนใจ คาดปันผลครึ่งปี แรก Yield สูง 4% ยังคงราคาเป้าหมายปี 2564 ไว้ที่ 38 บาท (อิง PE เดิม 13 เท่า) แม้ระยะสั้นยังไม่มี Story ที่น่าตื่นเต้น เพราะมองราคาถั่วเหลืองมีแนวโน้มอ่อนตัวลง กอปรกับค่าเงินบาทอ่อนค่ามากสุดในรอบ 1 ปี ซึ่งเป็นลบต่อผู้นำเข้าสุทธิอย่าง TVO จากการทำ Sensitivity พบว่าค่าเงินบาทอ่อนค่าทุกๆ 1 บาท จะกระทบต่อกำไรของ TVO ราว 2%
ทั้งนี้ ด้วยนโยบายการป้องกันความเสี่ยงจากอัตราแลกเปลี่ยนเต็มจำนวน จึงคาดผลกระทบที่แท้จริงจะจำกัด แต่ด้วยราคาหุ้นปรับลงมามาก -9% เทียบกับเดือนก่อน ทำให้ Valuation อยู่ในโซนที่น่าสนใจเทรดที่ Forward PE ปี 2564 เพียง 11 เท่า และคาดจ่ายปันผลงวดครึ่งแรกของปี 64 (ปกติจ่ายปีละ 2 ครั้ง) หุ้นละ 1.4-1.5 บาท/หุ้น คิดเป็น Dividend Yield ครึ่งปีราว 4.4%-4.7% ซึ่งถือเป็นระดับที่ดี